من ملف القضيه

من ملف القضيه اغنيه مصريه الفها احمد فؤاد نجم و لحنها و غناها الشيخ امام

250px|left|احمد فؤاد نجم

 كلمات 

انتا شيوعى؟

انا مصراوى

انتو مصايب

انتو بلاوى

ممكن اعرف الاول مين بيكلمنى

احنا نيابة أمن الدوله

دولة مين؟

دولة مصر

مصر العشه وللا القصر ؟!

ايوه هنبدى ندور و نلف

حاجه تنرفز خالص اف

مالك شايل طاجن خالك

لم لسانك ما تخرفش

أنا ما اقصدش اهانتك طبعن

ايوه استعبط

لأ ما اعرفش

ايه رأيك فى سفارة كوريا؟

ايه رأيك فى قضية مصر؟

مصر ف وحده

هيا و سوريا و ليبيا

و لازم ييجى النصر

ييجى منين و ازاى و لمين؟

آدى كلام الشيوعيين

أنا من حقى

حق فى عينك

أنا باتكلم بينى و بينك

يعنى كلام برا التحقيق

اذا كانش يسبب لك ضيق

طيب قول

مين مسئول ؟

مين مسئول عن إيه يا أخينا؟

ع اللى جرى لنا ف غزه و سينا

انتا شيوعى اكيد و طاوعنى

فض دماغك من دى قضيه

شعبنا جاهل مهما تقول له

مش هيآمن بالشيوعيه

م الشيوعيه فى ڤيتنام

ايه رأيك فيهم يا همام

مش بطال مش بطال

لكن احنا ورانا عيال

طب ما نحارب لجل عيالنا

يطلعو اسعد من اجيالنا

انتا الظاهر مخك فاضى

و هتتعبنى معاك ع الفاضى

و انا بحبحت معاك بكفايه

ابقا اتفلسف عند القاضى

هيا قضيه ؟

لأ ملوخيه

اومال فاهم إيه اومال

هيا الدوله دى لعب عيال

ممكن أعرف انا هنا ليه

ايوه هتعرف اومال ايه

يوم خمسه و عشرين الماضى

ايه مشاك عند التحرير

تحرير ايه يا جناب القاضى؟

انا مش قاضى

بكرا تصير

بطل غلبه و جاوب دوغرى

أنا غلباوى كده من صغرى

كل الشيوعيين امثالك

آخر غلبه و قلة ذوق

يحصل إيه لو تمشى فى حالك

فاكر نفسك مين ما تفوق

لو راح افوق مش من مصلحتك

أنا معجب جدن بصراحتك

ايه رأيك فى حكاية الطلبه

حاجه عظيمه بشرة خير

انتا دماغك ينفع جزمه

و انتا لسانك ينفع سير

أخرس قطع لسانك سافل

كتر خيرك

مخك قافل

مين وداك بقا عند الطلبه؟

رايح ضمن المندسين

رحت أناقشهم و اسمع منهم

تسمع منهم ايه يا سى طين

دول عايزيين الدنيا تولع

عشان اصلن مش فاهمين

هيا الحرب يا عالم لعبه

دى بتتكلف بالملايين

و انتا هتدفع ايه من جيبك

اومال هادفع من جيب مين

انتا حمار و خدوك ف مشمك

رحت هناك زى الباقيين

عاملين لجنه و قال وطنيه

مش ممكن دول وطنيين

وجماعة انصار الثوره

و فلسطين و هباب الطين

ما نخلينا يا سيدى فى حالنا

مالنا و مال الفدائيين

هوا احنا اللى نهبنا بلدهم

دول عالم صيع فاقدين

قتلو الراجل عند الشيراتون

و احنا اللى طلعنا القاتلين

وصفى التل دا كلب و خاين

اهو كل العالم خاينين

واحد صاحبى مراته مرافقه

و هوا مرافق ييجى عشرين

امريكا بتزعل و بتحرن

هوا احنا يا عالم ناقصين

مش نستعبر م اللى جرا لنا

و نعيش بقا زى العايشين

دى عيال عملا للشيوعيه

و احنا عدو الشيوعيين

روق دمك بس يا بيه

مين مساعدكو بقالو سنين

بيساعدونا صحيح يا سى بعجر

عشان اصلن مش فاهمين

احنا حيلتنا منين نديهم

و نسددهم بالملايين

هما شافوها قضية مبدأ

مبدأ مين و زكايب مين

هيا دى عالم تعرف مبدأ

دول باقول لك ناس مجانين

اخترعو لنا السد العالى و غيره

عشان نبقا اشتراكيين

اشتراكيه هناك فى بلدهم

و احنا فى دارنا نعيش حرين

عايزين الفلاح الجاهل يتساوا بالمحترمين

و كمان قال تحديد ملكيه

أبو الفين يدوه خمسين

شغل ملاحده و عالم كفره

و مخالفين احكام الدين

و العمال راخرين اسملله

فاهمين روحهم بنى آدميين

ناس عايزين الحرق بولعه

دا كله من الشيوعيين

نشرو لنا الأفكار السوده

اولاد الكلب الملاعين

مين وداك بقا عند الطلبه؟

انطق قول اتكلم مين

هما إيه مطالبهم ؟

انتا هتستجوبنى يا شاطر

لأ مش قصدى

بس أنا بسأل

كانو طالبين كراريس و مساطر

وللا مطالب ميه الميه

كل الشعب مآمن بيها

دول طالبين حرب و شعبيه

مين مجنون بقا هيمشيها

عايزين يدو الرتش سلاح

عشان تحصل فيها مجازر

انا لو اشوف حلوف فلاح

شايل شومه لازم اهاجر

لازم بينه و بينك دم

دم ف عينك هس اتلم

بعدين نحارب ليه و بإيه؟

بسلاح ما يموتش بعوضه

روق دمك بس يا بيه

الحرب ضروره و مفروضه

و اهو نفس سلاحنا المظلوم

ف ڤيتنام دابح امريكا

دى طبيعه ارض يا بنى آدم

بطلو بقا كدب و پوليتيكا

طب ما الهند بنفس سلاحنا

ف باكستان بعزقت الغرب

رأيك يعنى ضرورى ان احنا

و حتمن يعنى نخش الحرب

طيب حاضر فين المخبر ؟

هتغير رأيك بالضرب

مصادر

تصنيف:احمد فؤاد نجم
تصنيف:الشيخ امام
تصنيف:اغانى باللغه المصريه
تصنيف:كلمات اغانى